Gumede, ander ANC-raadslede 'herontplooi' | Maroela Media
Die ANC in KwaZulu-Natal het Zandile Gumede, die burgemeester van die eThekwini-munisipaliteit wat strafregtelik vervolg word, herontplooi.
Mdumiseni Ntuli, woordvoerder van die provinsiale ANC, het Dinsdag die aankondiging by die party se provinsiale hoofkantoor gemaak.
Die burgemeester van die Msunduzi-munisipaliteit, wat Pietermaritzburg insluit, is ook herontplooi.
Die aankondiging volg nadat die party se provinsiale uitvoerende komitee van Sondag tot Maandagaand vergader het. Volgens Ntuli was die hoofdoel van die vergadering om 'n verslag te hersien van die provinsiale werkkomitee oor die stand van regering in die provinsie.
Ntuli het gesê die verslag het tot dié besluit gelei, asook die ANC se behoefte om bo verdenking te wees en sy munisipaliteite te herfokus om in die beste belang van die provinsie op te tree.
Daar is vyf kwessies wat in die verslag geopper is, wat volgens Ntuli kommerwekkend is.
"In sommige munisipaliteite is daar uitdagings om inkomste in te samel weens swak stelsels en beplanning," het hy gesê.
Onderbesteding van munisipale toelaes weens swak beplanning is ook geïdentifiseer.
Die munisipaliteite gebruik ook artikels 32 en 36 van die Wet op Munisipale Finansiële Bestuur te gereeld om kontrakte te laat aanvaar, sonder om te verseker dat die besluite aan die wet voldoen.
"Daar is ook 'n volgehoue patroon van oortredings en swak besluitneming in sommige munisipaliteite met geen gevolge nie."
Ntuli het gesê dat daar 'n onvermoë is om aan die aanbevelings van die ouditeur-generaal te voldoen, wat gelei het tot groot uitgawes vir litigasie met geld wat vir dienslewering gebruik moes word.
"In die geval van eThekwini is daar ook 'n onvermoë om 'n ordentlike faktuurstelsel te bestuur wat belastingbetalers nie penaliseer nie," het Ntuli gesê.
Die provinsiale uitvoerende komitee was dit eens dat die voortgesette en volgehoue agteruitgang van die twee grootste stede in die provinsie dringend aandag verg.
Ntuli het gesê alle vakatures as gevolg van die besluit moet binne sewe dae gevul word, en dat daar nog nie geskikte kandidate geïdentifiseer is nie.
Afgesien van Gumede het Fawzia Peer, onderburgemeester, speaker William Mapena en hoofsweep Nelly Nyanisa ook die trekpas gekry.
Raadslede ZamaZulu Sokhabase, voorsitter van die komitee vir gemeenskapsdienste, Sipho Kaunda, voorsitter van die komitee vir ekonomiese ontwikkeling en beplanning, Mondli Mthembu, voorsitter van die komitee vir menslike nedersettings en infrastruktuur, en Barbara Fortein, voorsitter van die komitee vir bestuur en menslike hulpbronne, is ook herontplooi.
Op 'n vraag aan Ntuli oor hoekom die beamptes herontplooi word en nie afgedank word nie, het hy gesê dit beteken nie dat indien iemand herontplooi word die persoon heeltemal onbekwaam is nie. "Ons moet 'n plek vind waar hulle 'n bydrae kan maak."
Verskeie ander mense is twee weke vroeër in hegtenis geneem, insluitend twee senior eThekwini-beamptes en sakelui, in verband met die misdaad. Al die beskuldigdes sal in Januarie volgende jaar in die hof verskyn.
Was daar nie 'n James Bond fliek " Steal Another Day" nie?
Tipies ANC…….ontplooi hulle skelm, onbevoegde kaders alweer om op ander plekke verder bedrog te pleeg……….RERIG RAMAPHOSA…..IS DIT HOE JY BEDROG UITROEI OF UITBREI????????????
Herontplooi – wat 'n grap – net om op 'n ander plek verder te gaan vrot.
Regtig skuif net die probleem en spreek nie die probleem aan en doen geen disiplinere optrede nie SKANDELIK